钦定古今图书集成/明伦汇编/官常典/第186卷 > 张奋
## 钦定古今图书集成/明伦汇编/官常典/第186卷 > 张奋

按《后汉书张纯传》：“纯子奋，字稚通。父纯临终，敕家丞
曰：‘司空无功于时，猥蒙爵土，身死之后，勿议传国。奋
兄根，少被病，光武诏奋嗣爵，奋称纯遗敕，固不肯受。
帝以奋违诏敕，收下狱。奋惶怖，迺袭封。永平四年，随
例归国。奋少好学，节俭行义，常分损租奉，赡恤宗亲，
虽至倾匮，而施与不怠。十年，儋耳降附，奋来朝上寿’”，
引见宣平殿，应对合旨。显宗异其才，以为侍祠侯。建
初元年，拜左中郎将，转五官中郎将，迁长水校尉。七
年，为将作大匠。章和元年，免。永元元年，复拜城门校
尉。四年，迁长乐卫尉。明年，代桓郁为太常。六年，代刘
方为司空。时岁灾旱，祈雨不应，迺上表曰：“比年不登，
人用饥匮，今复久旱，秋稼未立，阳气垂尽，岁月迫促。
夫国以民为本，民以谷为命，政之急务，忧之重者也。
臣蒙恩尤深，受职过任，夙夜忧惧，章奏不能叙心。愿
对中常侍疏奏，即时引见。”复口陈时政之宜。明日，和
帝召太尉、司徒幸洛阳狱，录囚徒，收洛阳令陈歆，即
大雨三日。奋在位清白，无它异绩。九年，以病罢在家，
上疏曰：“‘圣人所美，政道至要，本在礼乐，五经同归，而
礼乐之用尤急。孔子曰：‘安上治民，莫善于礼，移风易
俗，莫善于乐’。又曰：‘揖让而化天下者，礼乐之谓也’。先
王之道，礼乐可谓盛矣。孔子谓子夏曰：‘礼以修外，乐
以制内’，丘已矣夫’！又曰：‘礼乐不兴则刑罚不中，刑罚
不中则民无所措手足’。”臣以为汉当制作礼乐，是以
先帝“圣德，数下诏书，愍伤崩缺，而众儒不达，议多駮
异。臣累世台辅，而大典未定，私窃惟忧，不忘寝食。臣
犬马齿尽，诚冀先死，见礼乐之定。”十三年，更召拜太
常。复上疏曰：“汉当改作礼乐图书，著明王者，化定制
礼，功成作乐。谨条礼乐异议三事，愿下有司以时考
定。昔者孝武皇帝、光武皇帝封禅告成，而礼乐不定，
事不相副。先帝已诏曹褒，今陛下但奉而承之，犹周
公斟酌文武之道，非自为制，诚无所疑。久执谦谦，令
大汉之业不以时成，非所以章显祖宗功德，建太平
之基，为后世法。”帝虽善之，犹未施行。其冬，复以病罢。
明年，卒于家。子甫嗣，官至津城门𠋫。甫卒，子吉嗣。永
初三年，吉卒，无子，国除。自昭帝封安世至吉，传国八
世，经历篡乱，二百年间，未尝谴黜。封者莫与为比。